A Palm kiadta Bluetooth alkalmazásfejlesztő készletét - HWSW
2002. január 14. 11:09
A Palm kiadta Bluetooth alkalmazásfejlesztő készletét
A Palm bejelentette, hogy a szoftverfejlesztők számára elérhetővé tette a Bluetooth alkalmazások elkészítéséhez szükséges fejlesztőeszközöket.
A fejlesztőkészlet segítségével a programozók megkezdhetik a Palm OS operáció rendszerre írt és Bluetooth-t támogató alkalmazások készítését.
A Bluetooth egy kis hatósugarú rádiós adatátviteli szabvány, melynek előnye, hogy az eszközökből akár hálózat is képezhető. Egy adott picohálózatban legfeljebb nyolc Bluetooth-készülék -- például mobiltelefon, notebook, nyomtató -- lehet jelen, az összeköttetés hatósugara hozzávetőlegesen tíz méter lehet.
"A szoftverfejlesztők számára mostmár minden adott a Bluetooth alkalmazások elkészítéséhez. A fejlesztőkészlet kiadása az utolsó lépés a Bluetooth megjelenése előtt a Palm OS platformon" -- mondta Michael Mace, a Palm műszaki igazgatója.
A kezdeti lelkesedés ellenére a vállalatok egyelőre késlekednek a Bluetooth-képes készülékek piacra dobásával. Azok az előrejelzések, amelyek szerint a Bluetooth 2002 végére általánosan elterjedt szabvánnyá válik, szinte biztosan nem válnak valóra.
Mace szerint a Palm OS operációs rendszerrel kompatibilis Bluetooth-eszközök megjelenése még ebben a negyedévben várható. A szoftverfejlesztő eszközök ingyenesen elérhetők a programozók számára.